**Se-nstejărea apusul, topindu-se pe ramuri**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Veni un gând de vultur din țărmuri vântuite;

Și-n urmă, aspre aripi julind razant văzduhul

se prăvăleau în cercuri spre verzile întinderi

ca-ntr-un vâtej de aer ce străpunsese timpul.

Deșertice reliefuri se așterneau pe delte,

iar lungile talazuri, zdrobite în păduri,

se răsfirau tăcute ca lente caravane

- cocoașe de cămile pe vânturi nisipii.

Se-nstejărea apusul, topindu-se pe ramuri,

și umbre de canide neliniști deșteptau;

Se auzea un murmur, se auzea doar vântul

ce printre ierburi clare fioru-și răscolea.

Sub ultim strop de soare se constela pădurea

și-orbită de eclipsă cu lumea se-nvârtea,

iar păsările lunii, albastre și tăcute

- ca ochiul de fântănă - pe timpuri împietreau.